Бер мәл дошман сафынан өс бәһлеүәндәй ир алға сығып, ара ҡалдырып, майҙан уртаһына табан йүнәлде. Мөһәжирҙәр үҙҙәрен тиҙ таныны. Береһе — Әбүсуфыяндың ҡайныһы Ота бәһлеүән, икенсеһе — ҡәйнеше Вәлид, өсөнсөһө Отаның туған кешеһе Шәлбә ине. Ысындан да, өсөһө лә танылған бәһлеүән заттар. Яу алды ҡануны алыш икән, ҡарыулашып булмай, йола, намыҫ һаҡлап, бәһлеүән-батырҙар сығарыу шарт.